Den gamle stortingssalen i Katedralskolen
Minnesmerket over Mathia Anker fotografert ca.1942 da det fremdeles sto ved Paléet. Foto: Ukjent/Oslo byarkiv 
Eidsvollsbygningen fotografert i mai 2011. Foto: Jens-Chr. Strandos 
Haven i Store Ullevål gård med C.F.F. Stanleys tempel malt av Carl Frederik Vogt. Tilhører Oslo Museum.
**Carl Frederik Ferdinand Stanley** (født 1. november 1769 i København, død mellom 8. og 18. november 1805 i Roma
) var en dansk arkitekt, sønn av billedhuggeren Carl Frederik Stanley. Han hadde deler av sitt virke i Norge.

Stanley ble utdannet ved Det Kongelige Danske Kunstakademi under C.F. Harsdorff og
Peter Meyn. Samtidig studerte vennen Bertel Thorvaldsen ved akademiet under faren 
Carl Frederik Stanley. De to studentene søkte reisestipend sammen i 1796, men bare Thorvaldsen fikk. Stanley tok derfor i mot tilbudet om en stilling som «stadsbyggmester», byarkitekt som man vil si i dag, i Christiania i Norge. Han kom til landet i 1797.

Noe av det man kjenner til at han utførte var et prosjekt til Katedralskolen i Dronningens gate. Blant annet ble auditoriet bygget om etter Stanleys planer, om 
enn i en noe enklere utforming. Auditoriet ble benyttet av Stortinget når det var samlet fra 1814 til 1854. Salen er gjenreist på Folkemuseet.

Geir Thomas Risåsen skriver i sin bok om Carsten Anker og Eidsvollsbygningen på side 116:

«Eidsvollsbygningens arkitekt har vært et åpent spørsmål gjennom hele 1900-tallet. Alt tyder imidlertid på at Anker benyttet den unge danske arkitekten Carl (Charles) Frederik Stanley.»
Helt håndfaste bevis har man ikke, men Risåsen nevner at mange av forslagene til ombyggingen av Katedralskolen og tegningene til Eidsvollsbygningen har store likhetstrekk. De viser også at prosjektene var utført av en arkitekt med bakgrunn fra kunstakademiet og på denne tiden var Stanley den eneste med slik kunnskap tilstede i Norge.

Stanley er også tilskrevet monumentet over Bernt Ankers ektefelle Mathia, det sto i flere år ved Paléet, men er nå i Frognerparken.

Et annet oppdrag hadde han for John Collett på Store Ullevål gård i Christiania. Han tegnet et klassisk tempel som ble oppført i haven. Tempelet er avbildet på et maleri av Carl Frederik Vogt.

I 1800 reiste Stanley tilbake til Danmark og fikk stipend slik at han kunne dra på studiereise. Han døde i Roma hos Thorvaldsen.

Noter
-----

1. ↑  
Den eksakte dødsdatoen er usikker. I et brev datert 16. november 1805 fra C.F. Høyer omtales han som meget syk. Stanley kan ha dødd først etter den 16. november 1805, sannsynligvis den 18. november. Det finnes to kvitteringer for betaling av begravelsen og begge er datert 20. november. Man vet ikke hvor han er gravlagt.

Referanser
----------

1. 1 2   Norsk kunstnerleksikon, Norsk kunstnerleksikon ID Carl\_Frederik\_Ferdinand\_Stanley, besøkt 9. oktober 2017[Hentet fra Wikidata]
2. 1 2   KulturNav, oppført som Carl (Charles) Frederik Ferdinand Stanley, KulturNav-ID beccf9d9-8912-4996-9103-5c297156ebae, besøkt 9. oktober 2017[Hentet fra Wikidata]
3. 1 2   Kunstindeks Danmark, oppført som C.F.F. Stanley, Kunstindeks Danmark kunstner ID 10654, besøkt 9. oktober 2017[Hentet fra Wikidata]
4. 1 2   Union List of Artist Names, ULAN 500021805, utgitt 1. november 2017, besøkt 21. mai 2021[Hentet fra Wikidata]
5. ↑  C.F.F. Stanley fra Thorvaldsens museum
6. ↑  (da) Carl Frederik Ferdinand Stanley på Kunstindeks Danmark / Weilbachs Kunstnerleksikon
7. ↑  Geir Thomas Risåsen side 117
8. ↑  Geir Thomas Risåsen side 118
9. ↑  Geir Thomas Risåsen side 116
10. 1 2  Geir Thomas Risåsen side 120

Litteratur
----------

* Geir Thomas Risåsen: *Eidsvollsbygningen : Carsten Anker og Grunnlovens hus*, Damm forlag 2005, ISBN 82-04-09489-2

Portal: Danmark

|  |  |
| --- | --- |
| Oppslagsverk/autoritetsdata | Store norske leksikon **·** Norsk kunstnerleksikon **·** BIBSYS **·** Kunstindeks Danmark **·** VIAF **·** GND **·** ISNI **·** ULAN **·** KulturNav
 |